Eiendomsmagnaat sterf ná aanvalCosmas Cavaleros. Foto: Flickr/Mary Ann Hutchison. Leila Daya, woordvoerder vir die familie, het Cavaleros se afsterwe aan Maroela Media bevestig. Sy het geen verdere besonderhede bekend gemaak nie. Cavaleros en ŉ passasier het op 26 Februarie in die parkeerterrein van Menlyn Maine in sy Bentley gewag vir ŉ parkeerkaartjie, toe drie mans hulle na bewering genader en vuurwapens op hulle gerig het. “Terwyl die rowers die vuurwapens op hulle gerig het, het Cavaleros deur die valhek teen ŉ muur vasgejaag. Die lugsakke het ontplooi. Die rowers het probeer om juwele van die ander insittende te verwyder, maar is gesteur en het gevlug,” het Daya destyds aan Maroela Media gesê. ŉ Omstander het noodbehandeling op Cavaleros toegepas terwyl hulle op die ambulans gewag het. Veiligheidspersoneel en familielede is na die toneel ontbied. Cavaleros is in ŉ bedenklike toestand na ŉ hospitaal in Pretoria gehaas. Hy het glo ŉ hartaanval gekry ná die aanval. Kapt. Jan Sepato, woordvoerder van die polisie, het bevestig ‘n geregtelike doodsondersoek word gedoen. Niemand is nog in hegtenis geneem in verband met die voorval nie.